“จีน” ประกาศล็อกดาวน์ “ซีอาน” คุมโควิด-19 สั่งประชาชนอยู่บ้าน 1 สัปดาห์
“จีน” ประกาศล็อกดาวน์พื้นที่บางส่วนของ “ซีอาน” สั่งประชาชนบางส่วนจากทั้งหมดราว 13 ล้านคน ให้อยู่แต่ในบ้านเป็นเวลาอย่างน้อย 1 สัปดาห์
“จีน” ประกาศล็อกดาวน์พื้นที่บางส่วนของ “ซีอาน” สั่งประชาชนบางส่วนจากทั้งหมดราว 13 ล้านคน ให้อยู่แต่ในบ้านเป็นเวลาอย่างน้อย 1 สัปดาห์
22 ต.ค. 2565

ผู้สื่อข่าวรายงานว่า จีน ประกาศล็อกดาวน์พื้นที่บางส่วนของซีอาน ซึ่งเป็นเมืองหลวงของมณฑลส่านซีในภาคกลาง และสั่งประชาชนบางส่วนจากทั้งหมดราว 13 ล้านคนให้อยู่แต่ในบ้านเป็นเวลาอย่างน้อย 1 สัปดาห์ และศูนย์กลางขนาดใหญ่อื่น ๆ กำลังออกมาตรการจำกัดต่าง ๆ เพื่อสนับสนุนนโยบายโควิด-19 เป็นศูนย์ (Covid Zero) ของรัฐบาลจีน
โดยสำนักข่าวบลูมเบิร์กรายงานว่า บัญชีวีแชตอย่างเป็นทางการของรัฐบาลซีอานได้โพสต์รายงานของสื่อท้องถิ่นเมื่อวันพฤหัสบดี (20 ต.ค.) ว่า ซีอานมีพื้นที่ความเสี่ยงสูง 57 แห่ง และพื้นที่ความเสี่ยงปานกลาง 74 แห่ง
ทั้งนี้ กฎเกณฑ์ล่าสุดของคณะกรรมการสุขภาพแห่งชาติ (NHC) กำหนดว่า ประชาชนในพื้นที่เสี่ยงสูงจำเป็นต้องอยู่กับบ้านจนกว่าจะไม่พบผู้ติดเชื้อใหม่เป็นเวลา 7 วัน และพื้นที่นั้นจะถูกลดระดับเป็นพื้นที่เสี่ยงปานกลาง
สำหรับประชาชนที่อาศัยในพื้นที่เสี่ยงปานกลางจะถูกจำกัดความเคลื่อนไหวอยู่ภายในละแวกบ้านจนกว่าจะไม่พบผู้ติดเชื้อใหม่เป็นเวลา 7 วัน โดยซีอานรายงานการพบผู้ติดเชื้อโควิด-19 จำนวน 37 รายเมื่อวันพฤหัสบดี เพิ่มขึ้นจาก 34 รายเมื่อวันพุธ
ส่วนพื้นที่อื่น ๆ ของจีนนั้น บริษัทฟ็อกซ์คอน เทคโนโลยี กรุ๊ปได้กำหนดมาตรการควบคุมโควิดที่โรงงานประกอบโทรศัพท์ไอโฟนในเมืองเจิ้งโจว ขณะที่ประชาชนจำนวนมากขึ้นในเซี่ยงไฮ้ก็กำลังเผชิญกับข้อจำกัดต่าง ๆ ในการควบคุมโควิดด้วย